見黄仲達感秋意
作者：張耒
朝代：宋

paragraphs: 秋風吹衡茅，寂歷如荒村。
獨立無與語，悲蟲鳴草根。
老木經疾風，枝葉僅得存。
疏蔭不滿地，白日耿當軒。
北城有黄仲，眸子清不渾。
時能出秀句，寶鐵雕璵璠。
念將舍我去，爲吏國西京。
荒凉古中牟，晝夜輪蹄奔。
青衫給吏役，懷惡未易論。
强顔詭應接，有抱誰能言。
從容來去間，無厭走黄昏。